ดีเอสไอลงมติขอหมายจับธัมมชโย
ไม่มารับข้อหาร่วมฟอกเงินสหกรณ์ยูเนี่ยน,ดีเอสไอมีมติให้พนักงานสอบสวนขออนุมัติศาลอาญาออกหมายจับ พระธัมมชโย เจ้าอาวาสวัดพระธรรมกาย เบี้ยวไม่มารับทราบข้อกล่าวหา คดีรับเงินบริจาค จากอดีตประธานสหกรณ์เครดิตยูเนี่ยนฯ ผู้ต้องหาคดียักยอกทรัพย์ มูลค่ากว่า 2,000 ล้านบาท ตามหมายเรียกครั้งที่ 2 โดยอ้างว่าอาพาธนั้นเป็นไปในลักษณะที่หลีกเลี่ยงกฎหมาย ด้านวัดพระธรรมกายพร้อมแพทย์ แถลงข่าวระบุ หลวงพ่อธัมมชโยมีอาการเวียนหัว บ้านหมุนรุนแรงเฉียบพลันจนทรงตัวไม่อยู่ จึงไปพบเจ้าหน้าที่ตามนัดไม่ได้,จากกรณีกรมสอบสวนคดีพิเศษ (ดีเอสไอ) ได้ออกหมายเรียกพระเทพญาณมหามุนี หรือพระธัมมชโย เจ้าอาวาสวัดพระธรรมกาย ให้มาพบพนักงานสอบสวนเป็นครั้งที่ 2 ในวันที่ 25 เม.ย. เวลา 09.00 น. เพื่อรับทราบข้อกล่าวหาสมคบกัน ฟอกเงินและร่วมกันฟอกเงิน และร่วมกันรับของโจร กรณีการรับเงินบริจาคจากนายศุภชัย ศรีศุภอักษร อดีตประธานสหกรณ์เครดิตยูเนี่ยนคลองจั่น จำกัด ผู้ต้องหายักยอกทรัพย์สหกรณ์เครดิตยูเนี่ยนคลองจั่น จำนวน 22 ฉบับ คิดเป็นมูลค่ารวมมากกว่า 2,000 ล้านบาท โดยก่อนหน้านี้ นายสัมพันธ์ เสริมชีพ ทนายความวัดพระธรรมกาย ยื่นหนังสือขอเลื่อนนัด เข้ารับทราบข้อหาเป็นครั้งที่ 2 โดยอ้างว่า พระธัมมชโยติดศาสนกิจไม่สะดวกเข้ารับทราบข้อหาตามกำหนด และขอเลื่อนไปช่วงปลายเดือน พ.ค.นี้ แต่ทางดีเอสไอไม่อนุญาต,ความคืบหน้าที่กรมสอบสวนคดีพิเศษ (ดีเอสไอ) เมื่อเวลา 09.00 น. วันที่ 25 เม.ย. มีตัวแทนจากวัด พระธรรมกายเป็นชาย 2 คน เดินทางมาที่ดีเอสไอ ก่อนขึ้นไปพบพนักงานสอบสวนโดยไม่ได้ให้สัมภาษณ์กับผู้สื่อข่าวแต่อย่างใด โดย พ.ต.อ.ไพสิฐ วงศ์เมือง อธิบดีดีเอสไอ เปิดเผยว่า ทราบจากพนักงานสอบสวนว่า ทีมทนายความได้นำเอกสารใบรับรองแพทย์เข้าพบพนักงานสอบสวนเพื่อแจ้งว่าพระธัมมชโยมีอาการอาพาธ,ผู้สื่อข่าวรายงานว่า พนักงานสอบสวนดีเอสไอ จะรอพระธัมมชโยจนถึงเวลา 16.00 น. ตามเวลาราชการเท่านั้น หากเจ้าอาวาสวัดพระธรรมกายไม่เดินทางมาพบพนักงานสอบสวน ทางดีเอสไอจะมีการประชุมหารือเพื่อพิจารณาว่าเห็นควรขออนุมัติหมายจับจากศาลหรือไม่ เนื่องจากขัดหมายเรียก พนักงานสอบสวนรอจนกระทั่งเวลา 16.00 น. ปรากฏว่า พระธัมมชโยไม่ได้เดินทางมาพบพนักงานสอบสวนแต่อย่างใด,ต่อมาเวลา 16.30 น. ที่สำนักสื่อสารองค์กร วัดพระธรรมกาย ต.คลองสอง อ.คลองหลวง จ.ปทุมธานี พระสนิทวงศ์ วุฑฒิวังโส ผอ.สำนักสื่อสารองค์กร วัดพระธรรมกาย และเรืออากาศโท นายแพทย์ ชูชัย พรพัฒนาพันธุ์ แพทย์ประจำคลินิกรัตนเวช แถลงข่าวกรณีอาการอาพาธของพระธัมมชโยพร้อมทั้งขอความเป็นธรรมเลื่อนนัดเจ้าหน้าที่ดีเอสไอว่า จากกรณีที่กรมสอบสอบสวนคดีพิเศษ หรือดีเอสไอ ได้ออกหมายเรียกให้พระเทพญาณ-มหามุนี หรือพระธัมมชโย เจ้าอาวาสวัดพระธรรมกาย ให้เดินทางมารับทราบข้อหาในความผิดฐานสมคบกันฟอกเงิน ร่วมกันฟอกเงิน และร่วมกันรับของโจร จากกรณีการรับเช็คบริจาคจากนายศุภชัย ศรีศุภ-อักษร อดีตประธานสหกรณ์เครดิตยูเนี่ยนคลองจั่น จำกัด ผู้ต้องหายักยอกทรัพย์สหกรณ์เครดิตยูเนี่ยนฯ จำนวน 22 ฉบับ คิดเป็นมูลค่ารวมมากกว่า 2,000 ล้านบาท ในวันที่ 25 เม.ย.59 หลังจากพระธัมมชโย ได้ส่งทีมทนายมาขอเลื่อนนัดไปแล้วครั้งหนึ่ง เมื่อวันที่ 20 เม.ย.ที่ผ่านมา เนื่องจากการปฏิบัติศาสนกิจตั้งแต่วันที่ 22 เม.ย.59,ทั้งนี้ พระเทพญาณมหามุนีมีอาการเวียนศีรษะ บ้านหมุนรุนแรงเฉียบพลัน มีปัญหาในการทรงตัว และมีอาการปวดหลัง ปวดขาซ้ายเนื่องจากกล้ามเนื้ออักเสบรุนแรง ประกอบกับมีอาการเจ็บป่วยเรื้อรัง และรุนแรงจากโรคเบาหวาน ภูมิแพ้ เส้นเลือดอุดตันที่โคนขาซ้าย มีแผลติดเชื้อที่เท้าเรื้อรัง และล่าสุดเมื่อช่วงเช้าวันที่ 25 เม.ย. ตัวแทนทีมทนายจากวัดพระธรรมกายได้เดินทางไปที่ดีเอสไอเพื่อพบพนักงานสอบสวนแล้ว,เรืออากาศโท นายแพทย์ชูชัย พรพัฒนาพันธุ์ กล่าวว่า ที่ผ่านมา หลวงพ่อธัมมชโยได้ปฏิบัติกิจมาโดยตลอด และเนื่องจากมีโรคหลายโรค รวมถึงอาการที่ขาซ้ายกำเริบมีลักษณะบวมกว่าขาข้างขวาอย่างเห็นได้ชัด คณะแพทย์ผู้รักษา 4 คน มีความเห็น ว่า สมควรพักและงดภารกิจเป็นเวลา 15 วัน ด้วยเหตุเจ็บป่วยดังกล่าวจึงไม่สามารถไปพบพนักงานสอบสวนดีเอสไอได้,ด้านพระสนิทวงศ์ วุฑฒิวังโส กล่าวว่า พระธัมมชโยต้องเดินทางไปรับทราบข้อหาในวันที่ 25 เม.ย. แต่เกิดอาการอาพาธจนสังขารของท่านแทบจะไม่ไหวแล้ว ทุกวันนี้ต้องฝืนสังขารเพื่อขึ้นเทศนาแก่ญาติโยม ทางคณะเจ้าหน้าที่ของวัดได้จัดทีมพระสำรองการเทศนา เนื่องจากเกรงว่าจะเกิดอาการกำเริบอย่างฉับพลัน,ล่าสุด เวลา 18.00 น. คณะโฆษกดีเอสไอ ได้ออกหนังสือแถลงข่าว หลังจากพระธัมมชโยไม่มารับทราบข้อกล่าวหา ระบุว่าแถลงข่าวคดีพิเศษที่ 27/2559 ลงวันที่ 25 เม.ย.59 กรณีการแจ้งข้อกล่าวหาพระเทพญาณมหามุนี หรือพระไชยบูลย์ สุทธิผล เจ้าอาวาสวัดพระธรรมกาย ตามที่คณะพนักงานสอบสวนคดีพิเศษ ได้ออกหมายเรียกผู้ต้องหา (ครั้งที่ 2) ให้พระเทพญาณมหามุนี (พระไชยบูลย์ สุทธิผล) มาพบพนักงานสอบสวนคดีพิเศษ ในวันที่ 25 เม.ย.59 เพื่อรับทราบข้อกล่าวหา ด้วยเหตุที่ท่านต้องหาว่า กระทำความผิดฐานสมคบกันฟอกเงินและร่วมกันฟอกเงิน และรับของโจรนั้น ในวันนี้ 25 เม.ย.59 เวลาประมาณ 09.30 น. นายสัมพันธ์ เสริมชีพ ทนายความผู้รับมอบอำนาจจากพระเทพญาณมหามุนี ได้มายื่นหนังสือวัดพระธรรมกาย ฉบับลงวันที่ 25 เม.ย.59 เรียนอธิบดีกรมสอบสวนคดีพิเศษ เรื่องขอเลื่อนการมาพบพนักงานสอบสวน,หลังจากคณะพนักงานสอบสวนคดีพิเศษได้รับหนังสือการขอเลื่อนมาพบพนักงานสอบสวนแล้ว ในเวลา 13.00 น. คณะพนักงานสอบสวนคดีพิเศษ พร้อมด้วยอัยการร่วมสอบสวนและที่ปรึกษาคดีพิเศษ ได้ประชุมเพื่อหารือในเรื่องของการขอเลื่อนการมาพบพนักงานสอบสวนคดีพิเศษของพระเทพญาณ-มหามุนี โดยคณะพนักงานสอบสวนคดีพิเศษ ได้พิจารณาแล้วมีความเห็นร่วมกันว่า การที่พระเทพญาณมหามุนี มีหนังสือเลื่อนการมาพบพนักงานสอบสวนคดีพิเศษในการรับทราบข้อกล่าวหาถึง 2 ครั้ง โดยอ้างเหตุเกี่ยวกับการประกอบศาสนกิจ และอ้างอาการป่วยโดยใช้ใบรับรองแพทย์จากคลินิกเอกชน แต่ปรากฏว่า มีการเข้าร่วมพิธีกรรมทางศาสนาต่างๆ ได้เป็นปกติ จึงไม่มีเหตุอันสมควรที่จะขอเลื่อนการมาพบพนักงานสอบสวนคดีพิเศษ จึงเห็นว่าพฤติการณ์ดังกล่าว เป็นไปในลักษณะหลีกเลี่ยงที่จะไม่เข้าสู่กระบวนการยุติธรรม และเนื่องจากคดีความผิดที่ถูกกล่าวหาเป็นคดีที่มีอัตราโทษจำคุกอย่างสูงเกิน 3 ปี ซึ่งทางคดีมีหลักฐานพอสมควรว่า ผู้ถูกกล่าวหาน่าจะได้กระทำความผิดดังกล่าว อันมีเหตุตามกฎหมายที่จะออกหมายจับได้ ตามประมวลกฎหมายวิธีพิจารณาความอาญามาตรา 66 (1) จึงมีมติให้ยื่นคำร้องต่อศาลอาญา เพื่อขออนุมัติออกหมายจับพระเทพญาณมหามุนีมาดำเนินคดีต่อไป
ดีเอสไอมีมติให้พนักงานสอบสวนขออนุมัติศาลอาญาออกหมายจับ พระธัมมชโย เจ้าอาวาสวัดพระธรรมกาย เบี้ยวไม่มารับทราบข้อกล่าวหา คดีรับเงินบริจาค จากอดีตประธานสหกรณ์เครดิตยูเนี่ยนฯ
พระธัมมชโย,ดีเอสไอ,เงินบริจาค,ฟอกเงิน,สหกรณ์เครดิตยูเนี่ยนคลองจั่น,ออกหมายจับ,ข่าว,ไทยรัฐฉบับพิมพ์